*****

ΚΑΝΟΝΙΣΜΟΣ (ΕΟΚ) αριθ. 3494/86 ΤΟΥ ΣΥΜΒΟΥΛΙΟΥ

της 13ης Νοεμβρίου 1986

για την τροποποίηση του κανονισμού (ΕΟΚ) αριθ. 2772/86 περί ορισμένων προδιαγραφών εμπορίας που εφαρμόζονται στα αυγά και του κανονισμού (ΕΟΚ) αριθ. 2782/75 περί παραγωγής και εμπορίας που εφαρμόζονται στα αυγά και του κανονισμού (ΕΟΚ) αριθ. 2782/75 περί παραγωγής και εμπορίας των αυγών προς επώαση και των νεοσσών πουλερικών ορνιθώνος

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2771/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των αυγών (1), όπως τροποποιήθηκε τελευταία από τον κανονισμό (ΕΟΚ) αριθ. 1475/86 (2), και ιδίως το άρθρο 2 παράγραφος 2,

τον κανονισμό (ΕΟΚ) αριθ. 2777/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα του κρέατος πουλερικών (3), όπως τροποποιήθηκε τελευταία από τον κανονισμό (ΕΟΚ) αριθ. 1475/86, και ιδίως το άρθρο 2 παράγραφος 2,

την πρόταση της Επιτροπής,

Εκτιμώντας:

ότι ο κανονισμός (ΕΟΚ) αριθ. 2772/75 (4), όπως τροποποιήθηκε τελευταία από τον κανονισμό (ΕΟΚ) αριθ. 3791/85 (5), καθόρισε ορισμένο αριθμό προδιαγραφών εμπορίας που εφαρμόζονται στα αυγά ·

ότι η πείρα που αποκτήθηκε από τότε που εισήχθησαν αυτές οι προδιαγραφές φανέρωσε ότι χρειάζεται να προσδιορισθεί καλύτερα το πεδίο εφαρμογής τους· ότι, λόγω της πρόσφατης εξέλιξης των πρακτικών που διαπιστώθηκαν στα επωαστήρια και προκειμένου να προωθηθεί η παραγωγή και η εμπορία των προϊόντων αυγών, θα πρέπει να προβλεφθεί ιδίως ότι τα αυγά επωάσεως εξαιρούνται από το πεδίο εφαρμογής αυτών των προδιαγραφών·

ότι ο κανονισμός (ΕΟΚ) αριθ. 2782/75 (6), όπως τροποποιήθηκε τελευταία από τον κανονισμό (ΕΟΚ) αριθ. 3791/85, καθόρισε τις διατάξεις σχετικά με την παραγωγή και την εμπορία των αυγών προς επώαση και των νεοσσών πουλερικών ορνιθώνος· ότι, προκειμένου να μπορέσουμε να διακρίνουμε τα αυγά που αποσύρονται από το εκκολαπτήριο από τα αυγά που υπόκεινται στον κανονισμό (ΕΟΚ) αριθ. 2772/75, είναι αναγκαίο να τροποποιηθούν οι διατάξεις σχετικά με την εξακρίβωση των αυγών προς επώαση· ότι θα πρέπει, επιπλέον, να συλλέγονται, σε κανονικά διαστήματα, τα στοιχεία σχετικά με τα αυγά που αποσύρονται από το επωαστήριο και τη χρησιμοποίησή τους,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2772/75 τροποποιείται ως εξής:

1. Στο άρθρο 1, τα σημεία 1 και 2 αντικαθίστανται από τα ακόλουθα κείμενα:

«1. "αυγά": τα αυγά ορνίθων με κέλυφος, κατάλληλο για ανθρώπινη κατανάλωση ως έχουν ή για τη χρησιμοποίηση από τις βιομηχανίες ειδών διατροφής, με εξαίρεση τα αυγά που έχουν υποστεί επώαση.

2. "βιομηχανικά αυγά": τα αυγά ορνίθων με κέλυφος, εκτός από εκείνα που αναφέρονται στο σημείο 1, περιλαμβανομένων των αυγών που έχουν υποστεί επώαση.»

2. Στο άρθρο 6, η παράγραφος 2 διαγράφεται.

3. Το άρθρο 9 αντικαθίσταται από το ακόλουθο κείμενο:

«Άρθρο 9

Τα αυγά της κατηγορίας Γ είναι τα αυγά τα οποία δεν ανταποκρίνονται στις απαιτήσεις που πρέπει να πληρούνται για τα αυγά των κατηγοριών Α και Β. Μπορούν να διατεθούν μόνο για θραύση ή στη βιομηχανία.»

Άρθρο 2

Ο κανονισμός (ΕΟΚ) αριθ. 2782/75 τροποποιείται ως εξής:

1. Στο άρθρο 5:

- η παράγραφος 1 αντικαθίσταται από το ακόλουθο κείμενο:

«1. Τα αυγά προς επώαση που χρησιμοποιούνται για την παραγωγή νεοσσών σημαίνονται κατά τεμάχιο.»,

- η παράγραφος 2 διαγράφεται και οι παράγραφοι 3 και 4 παίρνουν τους αριθμούς 2 και 3 αντιστοίχως.

2. Το άρθρο 7 αντικαθίσταται από το ακόλουθο κείμενο:

«Άρθρο 7

Κάθε εκκολαπτήριο τηρεί ένα ή περισσότερα μητρώα όπου εγγράφονται κατά είδος, κατά κατηγορία (επιλογή, αναπαραγωγή ή χρησιμοποίηση) και ανά τύπο (κρεατοπαραγωγής, αυγοπαραγωγής ή διπλής κατευθύνσεως):

α) η ημερομηνία της θέσεως σε επώαση και ο αριθμός των αυγών προς επώαση τα οποία ετέθησαν σε επώαση και ο διακριτικός αριθμός της εγκαταστάσεως όπου παρήχθησαν τα αυγά προς επώαση·

β) η ημερομηνία εκκολάψεως και ο αριθμός των εκκολαφθέντων νεοσσών που πρόκειται να πραγματοποιηθούν στην πραγματικότητα·

γ) ο αριθμός των επωασθέντων αυγών που αποσύρθηκαν από το εκκολαπτήριο και η ταυτότητα του αγοραστή.»

3. Το άρθρο 8 αντικαθίσταται από το ακόλουθο κείμενο:

«Άρθρο 8

Τα εκκολαφθέντα αυγά που αποσύρονται από το εκκολαπτήριο πρέπει να χρησιμοποιούνται για σκοπούς άλλους από την ανθρώπινη κατανάλωση. Μπορούν να χρησιμοποιηθούν ως βιομηχανικά αυγά κατά την έννοια του άρθρου 1 σημείο 2 του κανονισμού (ΕΟΚ) αριθ. 2772/75.»

4. Στο άρθρο 9, η παράγραφος 1 αντικαθίσταται από το ακόλουθο κείμενο:

«1. Κάθε εκκολαπτήριο ανακοινώνει κάθε μήνα στους αρμόδιους φορείς του κράτους μέλους, κατ' είδος, κατηγορία και τύπο, τον αριθμό των αυγών προς επώαση που τέθηκαν για επώαση και τον αριθμό των εκκολαφθέντων νεοσσών που πρόκειται στην πραγματικότητα να χρησιμοποιηθούν.»

Άρθρο 3

Ο παρών κανονισμός αρχίζει να ισχύει την 1η Ιανουαρίου 1987, εκτός από το άρθρο 2 το οποίο αρχίζει να ισχύει την 1η Ιουλίου 1987.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Νοεμβρίου 1986.

Για το Συμβούλιο

Ο Πρόεδρος

R. LUCE

(1) ΕΕ αριθ. L 282 της 1. 11. 1975, σ. 49.

(2) ΕΕ αριθ. L 133 της 21. 5. 1986, σ. 39.

(3) ΕΕ αριθ. L 282 της 1. 11. 1975, σ. 77.

(4) ΕΕ αριθ. L 282 της 1. 11. 1975, σ. 56.

(5) ΕΕ αριθ. L 367 της 31. 12. 1985, σ. 6.

(6) ΕΕ αριθ. L 282 της 1. 11. 1975, σ. 100.